TARNAUTOJŲ TEISMO (trečioji kolegija) NUTARTIS

2011 m. rugsėjo 28 d.

Byla F-12/11

André Hecq

prieš

Europos Komisiją

„Viešoji tarnyba – Profesinė liga – Invalidumo pripažinimas – Prašymas leisti tęsti profesinę veiklą – Prašymas dėl žalos atlyginimo“

Dalykas: Pagal SESV 270 straipsnį, EAEB sutarčiai taikomą pagal jos 106a straipsnį, pareikštas ieškinys, kuriuo A. Hecq prašo panaikinti 2010 m. balandžio 15 d. Komisijos implicitinį sprendimą, kuriuo atmestas 2009 m. gruodžio 15 d. ieškovo prašymas, pirma, leisti tęsti profesinę veiklą, antra, išmokėti sumą, lygią darbo užmokesčio, kurį jis būtų gavęs, jei būtų likęs tarnyboje nuo 2003 m. rugpjūčio 1 d., ir invalidumo pensijos, kurią jis gavo nuo šios dienos, skirtumui, ir palūkanas bei, trečia, sumokėti 50 000 eurų žalos atlyginimą.

Sprendimas: Atmesti ieškinį kaip akivaizdžiai nepriimtiną. Ieškovas padengia visas bylinėjimosi išlaidas.

Santrauka

1. Pareigūnai – Ieškinys – Terminai – Teisės praradimas praleidus terminą – Atnaujinimas – Sąlyga – Naujas ir esminis faktas

(Pareigūnų tarnybos nuostatų 90 straipsnio 1 dalis)

2. Pareigūnai – Socialinė apsauga – Draudimas nuo nelaimingų atsitikimų ir profesinių ligų – Invalidumas – Skirtingos sistemos

(Pareigūnų tarnybos nuostatų 73 ir 78 straipsniai; Draudimo nuo nelaimingų atsitikimų ir profesinių ligų taisyklių 25 straipsnis )

3. Pareigūnai – Ieškinys – Ieškinys dėl žalos atlyginimo – Pagrindai – Per nustatytą terminą neapskųsto Paskyrimų tarnybos sprendimo neteisėtumas– Nepriimtinumas

(Pareigūnų tarnybos nuostatų 90 ir 91 straipsniai)

1. Pasibaigus terminams ieškiniui pareikšti, pareigūnui, pateikiančiam Paskyrimų tarnybai prašymą pagal Pareigūnų tarnybos nuostatų 90 straipsnio 1 dalį, neturėtų būti vėl suteikiama galimybė pareikšti ieškinį dėl sprendimo, tapusio galutiniu.

Tiesa, kad tik naujų esminių faktų egzistavimas gali pateisinti prašymo peržiūrėti tokį sprendimą pateikimą.

Tačiau Paskyrimų tarnybos sprendimas, kuriuo atsisakoma pripažinti suinteresuotojo asmens invalidumo laipsnį pagal Pareigūnų tarnybos nuostatų 73 straipsnį, nors ir neginčijamai yra naujas faktas, negali būti vertinamas kaip esminis vykdant procedūrą remiantis Pareigūnų tarnybos nuostatų 78 straipsniu.

(žr. 41–43 punktus)

Nuoroda:

Teisingumo Teismo praktika: 1985 m. rugsėjo 26 d. Sprendimo Valentini prieš Komisiją, 231/84, 14 punktas.

Pirmosios instancijos teismo praktika: 1994 m. rugsėjo 22 d. Sprendimo Carrer ir kt. prieš Teisingumo Teismą, T-495/93, 20 punktas; 1998 m. liepos 14 d. Sprendimo Lebedef prieš Komisiją, T-42/97, 25 punktas.

2. Pareigūnų draudimo nuo nelaimingų atsitikimų ir profesinių ligų taisyklių 25 straipsnyje nustatyta, kad nuolatinio invalidumo, visiško ar dalinio, pripažinimas pagal Pareigūnų tarnybos nuostatų 73 straipsnį nekliudo taikyti Pareigūnų tarnybos nuostatų 78 straipsnio, ir atvirkščiai. Pareigūnų tarnybos nuostatų 73 ir 78 straipsniais siekiami skirtingi tikslai ir jie pagrįsti skirtingomis sąvokomis.

(žr. 44 ir 54 punktus)

Nuoroda:

Tarnautojų teismo praktika: 2011 m. rugsėjo 14 d. Sprendimo A prieš Komisiją, F-12/09, 146–150 punktai ir juose nurodyta teismo praktika.

3. Pareigūnas, kuris neapskundė jo nenaudai priimto akto per numatytą terminą pateikdamas ieškinį dėl panaikinimo, šio neveikimo negali ištaisyti prašymu dėl žalos atlyginimo ir tam tikra prasme iš naujo susikurti naujų terminų ieškiniui pareikšti.

Be to, pareigūnas, kuris per nustatytą terminą neapskundė jo nenaudai priimto Paskyrimų tarnybos sprendimo, pareikšdamas ieškinį dėl atsakomybės negali remtis tariamu šio sprendimo neteisėtumu. Pareigūnas, kuris, remdamasis jo nenaudai priimto akto neteisėtumu, nori pareikšti ieškinį dėl žalos atlyginimo, Pareigūnų tarnybos nuostatose numatytą ikiteisminę procedūrą dėl turtinės ir neturtinės žalos atlyginimo turi pradėti per tris mėnesius nuo tos dienos, kai buvo pranešta apie šį aktą.

(žr. 50 ir 51 punktus)

Nuoroda:

Teisingumo Teismo praktika: 1987 m. spalio 7 d. Sprendimo Schina prieš Komisiją, 401/85, 9 punktas.

Pirmosios instancijos teismo praktika: 1991 m. sausio 24 d. Sprendimo Latham prieš Komisiją, T-27/90, 38 punktas; 1991 m. birželio 27 d. Sprendimo Valverde Mordt prieš Teisingumo Teismą, T-156/89, 144 punktas; 1993 m. liepos 13 d. Sprendimo Moat prieš Komisiją, T-20/92, 46 punktas; 2005 m. birželio 28 d. Nutarties Ross prieš Komisiją, T-147/04, 48 punktas.

Tarnautojų teismo praktika: 2008 m. vasario 21 d. Sprendimo Skoulidi prieš Komisiją, F-4/07, 70 punktas.